  Туспуктэм: Анжелика Тихонова Анжелика Тихонова корреспондент Удмуртиын берло толэзь ӵоже коронавируслэсь ревакцинация ортчисьёслэн лыдзы 10 процентлы йылӥз. Со сярысь элькунысь тазалыкез утёнъя министерстволэн пресс-службаез ивортӥз. « Куарусёнэ висисьёслэн лыдзы йылонлы дась луон понна, вакцина пуктымтэослы быдэс курссэ ортчоно, нош кин азьвыл висиз яке вакцина пуктӥз, ревакцинациез ортчоно. Али ми умой тенденциез чакласьком – ревакцинациез ортчемъёслэн лыдзы йылэ. Пӧсьтолэзе, инвожоен ӵошатыса, 10 процентлы тросгес ветлӥзы » Марина Петренко, Удмуртиысь тазалыкез утёнъя министрлэн воштӥсез Марина Петренколэн кылъёсызъя, тросэз нырысетӥ вакцинациез 2021-тӥ арын гужем ортчизы. Со сяна, уноез ик 2022-тӥ арын толшорозь-тулыспалозь коронавирусэн висизы. Та дырозь висисьёслэн лыдзы ичи вал. Но али Россиын кӧня ке арня ӵоже нош ик ковидэн черламъёслэн лыдзы йылэ. « Таӵе югдур кылдоз шуыса тодмо вал ини, со калыклэн шутэтскыны ветлэменыз герӟаськемын. Удмуртия но палэнэ ӧз кыльы. 2022-тӥ арын пӧсьтолэзе-гудырикошконэ тросэз висьыны усемъёс вакцинациез ортчымтэос яке бустерной вакцина пуктымтэос вал » Марина Петренко, Удмуртиысь тазалыкез утёнъя министрлэн воштӥсез Элькунын вакцинацилы но ревакцинацилы препаратъёс тырмыт, быдэ вуымтэослы вакцина но вань. Со сяна, Марина Петренколэн верамезъя, калык ныре пазяно вакцинаез басьтыны мед быгатоз шуыса, ныре пазянъёслы но куриськон келямын. Ревакцинациез ортчыны мылкыд карисьёс улон интызыя поликлиникае яке Калыклэн тазалыкезъя но эм профилактикая элькун центрысь вакцинацияя пунктэ вазиськыны быгато. Гожтӥськыса яке черодын сылыса. Пусъём, элькунын оглом 128 стационарной пунктъёс ужало. Со сяна, Перинатальной центрын но. Тодэ вайытом, 3-тӥ гудырикошконэ Удмуртиын коронавируслы 3 сюрс 497 эскеронъёс ортчытӥзы, 63 муртлэсь висёнэз шараязы, соос пӧлын 14 аресозь тямыс пиналъёс но 65 арессэс ортчем 15 арлыдоос. Эмъяськонниосы 11 адямиез интыязы. Тегъёс: коронавирус Тазалык Удмуртия вакцина  